Laurian CNOBLOCH 

INCANTAȚIE 

Priveam înainte cu îndârjire. Loveam cu ochii pereţii, din nou și 
din nou. Era încăperea întunecată și ușa. Uşa boltită, uşa visată 
de-atâtea ori. Am aruncat cu totul speranțele împingând-o. Dincolo... 
deja o altă lume. 

Curtea interioară era imensă și tăcută. Nefiresc de tăcută, căci 
razele soarelui o străbăteau stinghere, născând luciri stranii pe 
ziduri... Ei, da! Zidurile, cum mai sclipeau! Erau înalte, curtea era 
imensă, doar v-am spus. Se prăbușeau, îmbrățișându-te, peste mine 
care priveam mozaicul placat cu şerpuiri albe. 

Străbătând curtea, neliniștit mă târam pe mozaicul străveziu, 
încercând să nu-l sparg cumva, atent la zgomote, la culori. 

Şi cerul aruncat deasupra peisajului! Ce bine că aveam cerul! 

Când am ajuns la poartă, arăta 16: 30 şi ticăia întruna. Am trimis 
ceasul în ea, dar l-am auzit rostogolindu-se dincolo era o stradă. 
Aceleași culori, aceeași tăcere. 

Mozaicul părea că se deplasează ba chiar părea că prinsese 
viață. Mai întâi irizații apărute sub paşi; se duceau val după val, se 
îngânau, se spărgeau de ziduri în şoapte albastre? roşii? verzi? în 
tânguiri încete, în gemete. Se întorceau la fel de colorate, însă cu totul 
noi, se împreunau în urmele ce le năşteau; și se duceau, se întorceau... 
Într-un ecou nesfârşit m-au învăţat, strada asta o cunoşteam, oraşul 
era familiar, în stânga și în dreapta - figuri comune. Munţii străbătuţi 
la optsprezece ani, fata de care m-am îndrăgostit la treisprezece, 
marea pe care am iubit-o un an mai târziu, muntele-ghețar l-am învins 
la douăzeci, tablourile făcute mult mai târziu, pe la douăzeci și cinci de 
ani. 

Ha, ha, ha! râdea spre mine peretele roz, în în! plângea ocrul 
ferestrelor, III, iuuu! zburdau prin mine, rozul trecea în cenușiu și 
plecam ochii în fața rânjetului său. Sunetele au înnebunit, sunetele au 
înnebunit... 

Le aflasem metehnele aiuritoare, trecător peste ceea ce puteau 
imagina. Dintre aceste îngrădiri reuşeam să privesc cerul. 

l-am auzit de departe. 

l-am simţit pe când zăpada se prelingea în canale. 

Şi în sfârşit i-am văzut urlând, alergând, muşcând din măr, 
bătându-se: Scotty Gura, Henry, Alexandralea Frumoasă, Rala 


Mişeleața Devampiră... Mingea Noastrălea Ovală și Porţilelelevechi ale 
caselor, am văzut-o chiar şi pe Suzylățeaua lingându-şi țâţele înroșite. 

Eram din nou copil. 

Rala Mișeleaţa, care ne sugea din vene în pauze, cu care am fost 
în amor nebun, s-a repezit prima și m-a sărutat. Apoi ceilalți au venit, 
mi-au tras şuturi în fund, m-au drăcuit. 

— Ce mare te-ai făcut! și - Da’ s-a nălțat! și... și mi-au 
mângâiat-o fetele cu durere și mi-au aprins-o, orgasm pe sub umbletul 
lucrărilor lăsate la voia întâmplării atunci iar acum, deodată, plângeam 
de-atâta reîntâlnire câtă aveam în noi. 

Deasupra tuturor, admirativ, sculptat măiestru, întors din morți, 
cerul prea limpede. 

Ne-am învârtit, am scos sunete, ne-am ascuns în imposibile 
unghere şi când porțile au ticăit de 19: 00, iar Suzylățeaua a zbughit-o 
prin subgardul familiei Clyde, mi-am amintit că era ora mesei și ea se 
ducea să lingă strachina de vorkidium primită încă de la naștere... 
Porţile au continuat să ticăie, 19: 01, 19: 02 şi strada se înfierbântase, 
se mai întunecase de-atâta lumină și am simţit întreaga putere a 
mozaicului din stânga, dreapta și de jos. 

O explozie de linişte. Și razele soarelui, câte mai rămăseseră, au 
putut să urle între stânga, dreapta și jos, stropind cu imagini. Imagini 
pline de viață apăreau la ferestre. Portrete într-o galerie adusă din 
uitare. Ochii amândoi se fixau în perete, adânci. Apoi întreaga față, 
haotic, suprapunând sentimente și trăiri. 

Sunetele, bietele, se materializau în jur. Sunete slabe lângă cele 
tari, sunete disparate învârtejindu-se în rotiri lente, în rotiri lente... 
Treceau în fugă virgule nu sunt puncte semnele au dispărut gândurile 
au murit Doar noi între ele anticele nemuritoarele sclipitoarelene în 
telesele sculpturi în cuvinte 

Soții Johnson strigând pe Henry. El era înspăimântat și ei 
crescuseră, se apropiaseră atât de violent încât l-au sorbit repede, 
ducându-l în casă. Tocmai mă aplecam spre Mary când le aud 
chemarea. Ea, uitându-se împrejur, stă nemișcată. Deci, vocea 
părinţilor bubuia în ecouri multiple, luând-o centimetru cu centimetru. 
Scotty Gura scoate limba, dă din mâini. Domnul Choat cheamă pe 
doamna Choat, se întind și, de la un zid la altul, taie orice cale de 
retragere. Rânjind, îl prind în braţe, el se dă bătut, ne ferim să nu-l 
naștem a doua oară azi. Se întunecă și ei dispar... unul câte unul mă 


lasă singur. 

Din stânga, din dreapta și de jos curcubeul se revarsă năvalnic 
asupra casei. Întâi ochii, albaștri şi cenușii, fixându-se, adânci. Gura 
strâmbă. Fălcile dure, mâini osoase, bronzate. lrizaţiile nu se mai nasc, 
ci mor. 

Cele două figuri vor să mă ia cu ele. Râzând cât strada cresc 
necruţător, vin înspre mine. 

„Trebuie să ne-nsoţești, prietene!” urla stânga. 

„Hai, băiete!” urla dreapta. 

Şi mă cuprind... sau mi se pare. Calm, piciorul se mișcă încotro... 
sau mi se pare. 

Dar ce bine că pot privi cerul. Mă simt mai uşor decât culorile şi 
le las în jos, dinspre în sus le pot zări. Le las acolo, să moară roșu în 
oranj prin galben pentru verde din albastru la violet cu roșu. Se reped, 
umbre hidoase, de prea mult timp în așteptare dar eu sunt departe, 
fugărind ploaia. 

Ce întuneric! Trântesc uşa boltită în încăperea pe care am 
visat-o de-atâtea ori. Am în urmă speranţele când ies afară. M-am 
împiedicat de iarba amintindu-mi, m-am ridicat uitând norii, 
admirându-i, m-am minunat de albeaţa lor. Străbătând privirile vieţii 
m-am liniştit. M-am liniștit cu totul. 

„N-o să mai scapi, prietene!” îmi urla creierul. 

„Nu poţi scăpa, băiete!” îmi urla creierul. 

Nu s-a trezit până dimineaţa, este ceea ce putem afirma. Mult 
mai târziu noua realitate l-a putut îngloba. o 

